PMTA เละเป็นโจ๊ก
ถ้าดูตามโปรไฟล์ และการประโคมข่าวก่อนหน้านี้ PMTA เป็นหุ้นที่ผิดฟอร์มไปค่อนข้างเยอะ บวกกับก่อนหน้านี้มีการหมายมั่นปั้นมือว่า “เสี่ยกึ้ง” หรือ เฉลิมชัย มหากิจศิริ ซึ่งนั่งควบ 2 ตำแหน่ง ทั้งในส่วนของ ประธานกรรมการบริษัท และ ประธานกรรมการบริหาร จะโชว์ฝีไม้ลายมือในการเป็นผู้บริหารมืออาชีพอย่างเด่นชัด
10 ต.ค. 2558

สภาแมงเม่า: ดร.สมชาย
 
คุณจีรพันธ์ จาก อ.เมือง จ.ปทุมธานี พูดถึงสถานการณ์ของหุ้นน้องใหม่ที่ทำให้นักลงทุนเสียความรู้สึกไปตามกัน คงหนี้ไม่พ้นหุ้น PMTA หรือบริษัท พีเอ็ม โทรีเซน เอเชีย โฮลดิ้งส์ จำกัด (มหาชน) ซึ่งในช่วงแรกๆ มีการประโคมข่าวเสียใหญ่โตว่า นี่เป็นหุ้นทางเลือกที่ไม่ควรมองข้าม เพราะเป็นบริษัทที่ทำธุรกิจโดยการถือหุ้นในบริษัทอื่น (Holding Company) โดยมี Baconco Company Limited ในประเทศเวียดนามเป็นบริษัทแกน ซึ่ง Baconco ประกอบธุรกิจหลักในการพัฒนา ผลิต ดำเนินกิจกรรมทางการตลาด ขายและจัดจำหน่ายผลิตภัณฑ์เคมีเพื่อการเกษตร (ปุ๋ย) ล้วนเป็นโปรไฟล์ที่ทำให้เชื่อว่า หุ้นจะไต่ระดับขึ้นไปสูงกว่าราคา IPO ที่ 18 บาท(เคยขึ้นไป 33.25 บาท) ซึ่งก็เป็นจริงเหมือนกับที่ทุกคนคาดการณ์ไว้ แต่หลังจากนั้นราคาหุ้นก็รูดลงอย่างต่อเนื่อง จนล่าสุดหุ้นลงมายืนแถว 19 บาท และไม่มีวี่แววจะขึ้นอย่างร้อนแรงอีกเลยนั้น มันเป็นภาพที่เละยิ่งกว่าโจ๊กเสียอีก อาจารย์คิดเหมือนผมไหมครับ
 
ถ้าดูตามโปรไฟล์ และการประโคมข่าวก่อนหน้านี้ อาจารย์ขอยอมรับว่า PMTA หรือ บริษัท พีเอ็ม โทรีเซน เอเชีย โฮลดิ้งส์ จำกัด (มหาชน) เป็นหุ้นที่ผิดฟอร์มไปค่อนข้างเยอะ บวกกับก่อนหน้านี้มีการหมายมั่นปั้นมือว่า “เสี่ยกึ้ง” หรือ  เฉลิมชัย มหากิจศิริ ซึ่งนั่งควบ 2 ตำแหน่ง ทั้งในส่วนของ ประธานกรรมการบริษัท และ ประธานกรรมการบริหาร จะโชว์ฝีไม้ลายมือในการเป็นผู้บริหารมืออาชีพอย่างเด่นชัด
พอเอาเข้าจริงกลับไม่มีอะไรเกิดขึ้นอย่างเป็นรูปธรรม พร้อมกับมีเสียงนินทาตามห้องค้าออกมาเรื่อยๆ ว่า มั่วแต่ไปยุ่งเกี่ยวดารา เลยไม่มีเวลามาบริหารงานมั่ง ความเชื่อมั่นต่อผู้บริหารถึงลดลงอย่างต่อเนื่อง บวกกับกลุ่มนักข่าวไม่ค่อยได้สัมภาษณ์ความเป็นมาเป็นไปของบริษัท จึงกลายเป็นหุ้นที่ไม่มีใครสนใจอีกเลย
ตรงนี้ดูได้จากราคาหุ้นโรยราลงเรื่อยๆ และไม่มีบทวิเคราะห์เขียนถึงหุ้นตัวนี้สักเท่าไหร่ จึงไม่มีใครรู้ว่า “เสี่ยกึ้ง” กำลังคิดอะไรอยู่ และจะนำพาบริษัทไปได้ตลอดรอดฝั่งอย่างไร ในเมื่อผลประกอบการงวด 6 เดือนแรกทำกำไรต่อหุ้นได้แค่ 1.13 บาท แต่เมื่อคิดบนค่า P/E ที่ 20 เท่า หุ้นตัวนี้ควรมีราคาดีสุดอยู่แค่ 22.60 บาทเท่านั้น
สิ่งที่อาจารย์คิดจาก คุณจีรพันธ์ คือ ในเมื่อรู้ว่า PMTA เป็นหุ้นที่มีสภาพดูไม่ได้ และในตลาดหุ้นก็มีหุ้นตัวอื่นที่ดีกว่า จึงไม่ควรเสียเวลาไปกับหุ้นที่ผู้บริหารมีแต่ข่าวกับผู้หญิงไม่เว้นในแต่ละวันอีกเลย และนิยามที่พูดกันว่า “เละเป็นโจ๊ก” ก็ขึ้นอยู่กับแนวความคิดของแต่ละคนมองเรื่องนี้เป็น “โอกาส” หรือ “อุปสรรค”
ถึงกระนั้นอาจารย์อยากฝากข้อคิดให้กับนักลงทุนรายย่อยนิดหนึ่งว่า ในเมื่อเห็นกันอยู่แล้วว่า หุ้นที่ตั้งราคาสูงกว่า 10 บาทเป็นหุ้นที่นักลงทุนสถาบันจองซื้อกันเป็นส่วนใหญ่ และหุ้นประเภทนี้ขึ้นค่อนข้างลำบาก เพราะนักลงทุนสถาบันเลือกที่จะทิ้งหุ้นเพื่อลงไปรับของถูกกันเป็นส่วนใหญ่นั้น
มันคือเรื่องจริงที่ทำให้รายย่อยเมินหน้าหนีหุ้นที่ไม่ได้ให้ความสำคัญกับรายย่อย และหนึ่งในนั้นก็รวมถึง PMTA ไว้ด้วยนะครับ
…
 
